Die wit baadjie gooi jou bietjie van koers af. Ike Moriz lyk inderdaad meer na 'n binneversierder of 'n modeontwerper as 'n rock-sanger. En wanneer die voormalige hoofseun later verklap dat hy as kind baie skaam was en eintlik nog steeds is, lig jou wenkbroue nog verder. Maar kyk na die telling, sê die sportentoesiaste as hulle span gewen het. En Moriz se "telling" verklap dat hy gewis nie 'n wannabe of 'n maybe is nie. Hy's klaar daar. Een van sy liedjies is in sewentien verskillende lande op die radio gespeel. Snitte van sy eerste twee CD's het die eerste plek op verskeie radiostasies in Brittanje, Suid-Afrika en Holland, behaal.
Ike is ook op ZA Zone as een van Suid-Afrika se vyf top solo-kunstenaars in 2006 gekies. En so gaan dit aan. In een van Smokie se bekendste liedjies vra hulle, wie de dinges is Alice? Mens wil amper vra wie de dinges is die kunstenaar wat onlangs die meeste stemme vir die Oppikoppi Wildcard-fees gekry het? Al het hy nie daar opgetree nie, "want hulle het verwag dat ek in die vroeë oggendure wanneer almal skuinsdronk moet sing." Moriz het ook gehoop dat hulle ten minste sy vervoerkoste van Kaapstad sou betaal. "Wat maak hulle met al daai hekgeld," wonder hy terloops. Maak kom ons begin by die begin. Wie de dinges is Ike Moriz wat op sy CV beskryf word as 'n internasionale Suid-Afrikaanse Indie-popster en akteur? En hoekom hoor ons nou eers van hom? Die 35-jarige sanger het "oraloor grootgeword, my pa was in die advertensiewese." Duitse pa, Suid-Afrikaanse ma en 'n ouer suster wat 'n juwelier in Duitsland is. "Ek het op skool begin toneelspeel omdat ek so skaam was. Ek speel klavier vandat ek sewe is, maar
was beslis nie 'n tiener wat sy eie garage-band gehad en gedroom het daarvan om eendag beroemd te wees nie." Tog is daar musiek in sy gene. "Oupa was 'n operasanger en ouma was 'n suksesvolle klavierpianiste." Die jong Ike was egter 'n
diep seun, 'n Kafka-aanhanger, wat 'n skrywer van ingewikkelde boeke wou word, maar uiteindelik musiek en toneelspel in Suid-Afrika, Duitsland en Holland bestudeer het. Vandag spog hy met diplomas in musiek-afrigting sowel as
uitvoering. Aanvanklik speel Ike in verskeie bands in Brittanje, maar besluit later om die solo-pad te loop. "Dis makliker. Jy skryf die liedjies en jy maak die besluite." 'n Jaar later ontmoet hy George Michael se musikale vervaardiger en neem in 2002
Sy besluit in 2005 om Londen en 'n groeiende Europese loopbaan vir 'n huisie in Houtbaai te verruil, verduidelik hy, gaan doodeenvoudig oor lewensstyl. "In Londen kan jy nie die son sien ondergaan of opkom nie. Die lewe is baie intens daar en ek 'n hengse klomp geld bestee om myself te bemark. Toe ek tydens 'n vakansie in Suid-Afrika in Muizenberg optree en die mense is so warm en vriendelik, het ek geweet dis tyd om huis toe te kom."Ike is nog besig om sy stempel op die plaaslike mark af te druk.'n Verskyning op Top Billing het gehelp, terwyl sy musiek-video's op die DSTV-kanaal MK89 die lenige blonde man met die babablou oë verder bekendstel. Hy het ook al op verskeie plekke opgetree, maar hoop beslis dat All Around The World hom na groter verhoë sal neem.
"Nee, ek gaan nie ryk word in Suid-Afrika nie. Die mark is eenvoudig te klein, maar ek is reeds besig om CD-vrystellings in Duitsland, Londen en Holland te reël. Hopelik het my aanhangers daar nog nie van my vergeet nie." Ike is ook plaaslik betrokke by 'n township-koor Brothers with Voices en het hulle gehelp om 'n borgskap te kry sodat hulle hul eerste CD, Peace Dream kon vrystel. Hy lag (half skaam, ja) oor sy loopbaan as akteur. "Hoofrollein musiekblyspele, maar die res is maar kleinerig." Hiermee verwys hy na rolle in verskeie Britse sepies en rolprente soos Love Actually en Alfie. "Ek het intussen ook 'n rolletjie in Backstage gehad en sal beslis nie soortgelyke geleenthede van die hand wys nie."Nou ja, nou weet jy ook wie de dinges Ike Moriz, dieinternasionaal bekende Suid-Afrikaanse Indie-popster is.Meer persoonlike detail sluit in: mal oor die natuur; baie lief vir katte; doen graag yoga en grootse vrees is om Alzheimers te kry.Slegte gewoontes? Die man met die wit baadjie dink diep. "Ek het regtig lank probeer om te rook, maar kon dit nie regkry nie." Meer oor Ike: www.ikemoriz.com
Soos'n mens nou al kan verwag van die Indie-popsterIke Moriz is sy nuwe album, All Around the World, van hoe gehalte en byna foutloos. Hy het byna al die musiek self geskryf vir die CD wat deels in Londen opgeneem is. Hy gaan deur'n wye reeks emosies en stilistiese elemente terwyl hy geanker bly in sy oorspronklike kleurryke musiek. Aanhangers van Britse pop/rock kan gerus die album aanskaf. Hulle sal nie teleurgesteld wees nie.